  Майя Бывальцева Ижкарысь Ринат Якуповлы тренировкаослы кулэ луись бызьылон дорожка вуттӥзы. Со 5-тӥ толсуре «Единая Россия» партилэн мер приёмнояз пумиськон дыръя Удмуртилэн тӧроезлы Александр Соловьёвлы вазиськиз. Якупов капчи атлетикаен выре, следж-хоккеен шудонъя егитъёслэн командаязы тренировкаосы пыриське. Толалтэ солы урамын бызьылыны секыт, соин ик юрттэтлы улосвыллэн кивалтӥсезлы вазиськиз. «Мон Владимир Владимирович Путинлы (Россилэн азьмуртэзлы — ред.) гожтэт ыстӥ, гожтэтме татчы, тӧролы (Удмурт Элькунлэн — ред.) лэзизы, Александр Васильевич ужпумез сэрттӥз-пертчиз», — вераз егит мурт иворъёсъя «Удмуртия» агентстволэн корреспондентэзлы. 7-тӥ толсуре солы тӥрлыкез ваизы но квартираяз пуктӥзы.  Ринат Якупов Паралимпиадае пыриськыны осконэн улэ                              Фото: Эдуард Карипов © Ринат пусйиз, улосвыллэн кивалтӥсеныз вераськыны капчи вал шуыса, нош куронзэ сокем ӝог быдэстон тренировкаоссэ азьланьтыны но пуктэм ужпумъёссэ быдэсъяны луонлык сётоз.  «Россилэн сборнояз шедеме но Паралимпиадае мынэме потэ. Валамон, отын вормеме потэ», — малпанъёссэ шараяз Якупов. Тодэ вайытом, элькун тӧролы соку ик вазиськизы «Уром» муниципал кылдытэтлэн тӧроез но Лулчеберетъя элькун колледжысь дышетӥсь. Тегъёс: Мерлык Спорт Ижкар Удмуртия АлександрСоловьёв сӧсыръёс  